Valsts izglītības attīstības aģentūra

**Valsts izglītības attīstības aģentūra** (**VIAA**) ir Latvijas Republikas Izglītības un zinātnes ministrijas pakļautībā esoša valsts pārvaldes iestāde, kuras darbības mērķis ir īstenot izglītības politiku, veicināt izglītības kvalitāti un attīstību, kā arī administrēt izglītības un starptautiskās sadarbības programmas.

## Vēsture
Valsts izglītības attīstības aģentūra tika izveidota, lai koordinētu izglītības attīstības projektus un nodrošinātu efektīvu Eiropas Savienības fondu līdzekļu izmantošanu izglītības un zinātnes jomā. Laika gaitā aģentūras funkcijas ir paplašinājušās, ietverot arī starptautisko programmu administrēšanu un karjeras attīstības atbalsta sistēmu izveidi.

1995. gadā LR IZM nodibināja “Profesionālās izglītības attīstības programmu aģentūru” (PIAPA), lai sekmētu profesionālās izglītības politikas un stratēģijas attīstību, sagatavojot PHARE programmas (1995 – 2000) profesionālās izglītības integrācijai Eiropas Savienībā. Laika gaitā PIAPA administrē dažādu Eiropas projektu programmas:  Leonardo da Vinci (1998), ESTIA (1998-2000), Euroguidance (kopš 2000), lai veicinātu karjeras attīstības atbalsta sistēmas (KAAS) politiku un praktisko darbību.
 
No 2004. gada 1. jūlija PIAPA tika reorganizēta un izveidota “Profesionālās izglītības attīstības aģentūra” (PIAA), kas iesaistījās Eiropas Sociālo fondu (ESF) administrēšanā, nodrošinot ESF finansēto aktivitāšu ieviešanu, uzraudzību un kontroli.

No 2007. gada 1. maija PIAA mainīja nosaukumu uz Valsts izglītības attīstības aģentūra (VIAA), paplašinot darbību un iesaistoties Eiropas Reģionālās attīstības fonda (ERAF) administrēšanā. 2007. gadā tika izveidota nacionālo izglītības iespēju datubāze.niid.lv. 

No 2009. gada VIAA pārņēma izglītības inovāciju fonda funkcijas. 

No 2010. gada 1. janvāra VIAA pārņēma Akadēmisko programmu aģentūras (APA) funkcijas, tādējādi papildus Leonardo da Vinci apakšprogrammas administrēšanai uzņemoties visu pārējo ES Mūžizglītības programmu izglītībā – Comenius, Erasmus, Grundtvig, Mācību braucieni, kā arī Erasmus Mundus, Žana Monē programmas - pārraudzību un Latvijas dalības Tempus programmā un Boloņas procesa īstenošanā.

No 2011. gada līdz  2015. gadam VIAA nodrošināja Latvijas dalību trijos starptautiskos izglītības pētījumu virzienos – PISA, TALIS, ASEM LLLHub.  No 2015. gada VIAA nodrošināja ES Ietvara programmas Horizon2020 Nacionālā kontaktpunkta darbību un Latvijas dalību ES kopējās starptautiskās programmās un projektos: ES COST, ERA-NET, ERA-NET+ 

No 2016. līdz 2018. gadam VIAA uzsāka vairāku jaunu projektu īstenošanu: ERAF “Pēcdoktorantūras pētniecības atbalsts” un  "Atbalsts starptautiskās sadarbības projektu izstrādei un īstenošanai",  ESF “Karjeras atbalsts vispārējās un profesionālās izglītības iestādēs” un “Nodarbināto personu profesionālās kompetences pilnveide”. 
 
2018. gadā VIAA no Latvijas Valsts koksnes ķīmijas institūta pārņēma EURAXESS atbildīgās institūcijas funkcijas Latvijā. 2019. gadā VIAA no Akadēmiskā informācijas centra (AIC) pārņēma *Study in Latvia* īstenošanu.
 
2020. gadā VIAA pārņēma Studiju un zinātnes administrācijas (SZA) funkcijas studiju un studējošo kredītu administrēšanā. 2022. gadā VIAA nodeva zinātnes un pētniecības politikas atbalsta funkcijas Latvijas Zinātnes padomei (LZP).

2025. gadā VIAA pārņēma Valsts izglītības satura centra (VISC) funkcijas un uzdevumus.  

## Darbības virzieni
Aģentūras galvenie darbības virzieni ir:  
* Eiropas Savienības fondu projektu administrēšana izglītībā un zinātnē;
* starptautisko izglītības programmu (piemēram, *Erasmus+*) koordinēšana;
* karjeras attīstības atbalsta sistēmu izstrāde un uzturēšana;
* izglītības kvalitātes uzlabošanas veicināšana;
* inovāciju un digitālo risinājumu attīstība izglītībā.

## Funkcijas
Aģentūras funkcijas ietver:
* projektu konkursu organizēšanu un uzraudzību;
* ES fondu finanšu līdzekļu sadali un izmantošanas kontroli;
* sadarbību ar izglītības iestādēm un starptautiskajiem partneriem;
* informācijas sniegšanu par izglītības iespējām Latvijā un ārvalstīs.

## Nozīme
Valsts izglītības attīstības aģentūra ir nozīmīga institūcija Latvijas izglītības sistēmā, kas veicina izglītības pieejamību, kvalitāti un starptautisko konkurētspēju.

## Atsauces